**ΑΝΑΚΟΙΝΩΣΗ**

**ΠΡΟΣΚΛΗΣΗ ΣΥΜΜΕΤΟΧΗΣ ΣΕ ΕΡΕΥΝΑ**

Στα πλαίσια διεθνούς έρευνας για τις συμπεριφορές που συνδέονται με την υγεία των εφήβων-μαθητών (HBSC/WHO), θα ήθελα να σας προσκαλέσω να συμμετάσχετε ως **ερευνητής/τρια** χορηγώντας ερωτηματολόγια στους έφηβους μαθητές σχολείων της πόλης και του Νομού Ηρακλείου. Η έρευνα τελεί υπό την αιγίδα του Παγκόσμιου Οργανισμού Υγείας (Π.Ο.Υ.) και τον συντονισμό του Πανεπιστημίου St. Andrews της Σκοτίας και στην χώρα μας υλοποιείται από το Ερευνητικό Πανεπιστημιακό Ινστιτούτο Ψυχικής Υγιεινής (ΕΠΙΨΥ). Στόχος της έρευνας είναι η  αποτύπωση και μελέτη συμπεριφορών, αντιλήψεων και άλλων παραγόντων στη ζωή των εφήβων που επιδρούν στη σωματική και ψυχολογική τους υγεία (π.χ. ατομικά χαρακτηριστικά, κοινωνικό, οικογενειακό και σχολικό περιβάλλον, σχολική προσαρμογή, ελεύθερος χρόνος, διατροφικές συνήθειες, διαπροσωπικές σχέσεις, συναισθηματική και κοινωνική προσαρμογή, στάσεις και συμπεριφορές απέναντι στη χρήση εξαρτησιογόνων ουσιών και απέναντι σε άλλα θέματα που απασχολούν τους εφήβους, κτλ.).

**Απευθύνεται σε:**

1. τελειόφοιτους φοιτητές/τριες κοινωνικών και ανθρωπιστικών επιστημών ή οι φοιτητές/τριες κατά προτίμηση μεγάλων εξαμήνων των σχολών αυτών
2. απόφοιτους και μεταπτυχιακούς/ές φοιτητές/τριες κοινωνικών και ανθρωπιστικών επιστημών.

**Εκπαίδευση**

Θα πραγματοποιηθεί μονοήμερη (πρωινή) εκπαίδευση των ερευνητών/τριών που θα χορηγήσουν τα ερωτηματολόγια σχετικά με το πλαίσιο και την μεθοδολογία της έρευνας. Η εκπαίδευση των ερευνητών/τριών είναι **υποχρεωτική**. Θα πραγματοποιηθεί μία εκπαίδευση στις εγκαταστάσεις του ΤΕΙ (Ηράκλειο) και μία στις του εγκαταστάσεις του Πανεπιστημίου Κρήτης (Ρέθυμνο) τα τέλη Ιανουαρίου και θα έχει διάρκεια περίπου 5 ωρών. Υπάρχει δυνατότητα επιλογής του τόπου εκπαίδευσης (Ηράκλειο ή Ρέθυμνο), ανάλογα με τον τόπο διαμονής σας.

**Συλλογή δεδομένων-Χορήγηση ερωτηματολογίων**

Η συλλογή των στοιχείων της έρευνας θα γίνει στο χρονικό διάστημα Ιανουαρίου-Φεβρουαρίου μέσω της χορήγησης ανώνυμου ερωτηματολογίου σε μαθητές ΣΤ’ Δημοτικού, Β΄ Γυμνασίου και Α’ Λυκείου, υπό την εποπτεία των εκπαιδευμένων ερευνητών. Τα ερωτηματολόγια θα χορηγούνται μαζικά στο τμήμα του σχολείου που θα επισκέπτονται ανά δύο (2) οι εκπαιδευμένοι ερευνητές.

**Υποχρεώσεις των φοιτητών/τριών:**

1. Συμμετοχή στην υποχρεωτική εκπαίδευση
2. Χορήγηση ερωτηματολογίων σε τουλάχιστον οκτώ (8) τμήματα των σχολείων που θα επιλεγούν να επισκεφτούν. Επομένως θα απαιτηθούν κάποια πρωινά ελεύθερα από την μεριά των ερευνητών/τριών στο διάστημα συλλογής των δεδομένων-χορήγησης των ερωτηματολογίων.

**Οφέλη και παροχές για τους φοιτητές/τριες:**

1. Απόκτηση ερευνητικής εμπειρίας.
2. Κάλυψη των δαπανών μετακίνησης των ερευνητών (εισιτήρια ή βενζίνη) για τις εκτός πόλεως επισκέψεις.
3. Χορήγηση βεβαίωσης συμμετοχής στην έρευνα.
4. Δυνατότητα αξιοποίησης δεδομένων της έρευνας για εκπόνηση πτυχιακής εργασίας και για επιστημονικές δημοσιεύσεις (σε συνεργασία με το ΕΨΙΠΥ).
5. Δυνατότητα, σε υποομάδα ερευνητών, συμμετοχής σε επόμενες φάσεις της έρευνας (π.χ. ποιοτικός έλεγχος ερωτηματολογίων και εισαγωγή στοιχείων στον Η/Υ) που θα υλοποιηθούν την περίοδο Μαρτίου-Απριλίου 2014.

**Επιλογή ερευνητών**

Όσοι ενδιαφέρεστε, παρακαλώ στείλτε μου (akalaitzaki@staff.teicrete.gr) έως την Κυριακή 19 Ιανουαρίου 2014 σύντομο βιογραφικό σας σημείωμα, υπόδειγμα και οδηγίες του οποίου θα βρείτε στην ιστοσελίδα: <http://europass.cedefop.europa.eu/el/documents/curriculum-vitae/templates-instructions>.  Στο email που θα μου στείλετε παρακαλώ να αναφέρετε υποχρεωτικά το εξάμηνο σπουδών σας και πλήρη στοιχεία επικοινωνίας (τηλέφωνο, email κ.λ.π.).

Την Τρίτη 21 Ιανουαρίου θα πραγματοποιηθεί συνάντηση των ενδιαφερόμενων φοιτητών/τριών μαζί μου για την τελική επιλογή των συμμετεχόντων στην έρευνα.

**Πληροφορίες - διευκρινήσεις**

Για οποιεσδήποτε πληροφορίες ή διευκρινήσεις, παρακαλώ επικοινωνήστε μαζί μου (akalaitzaki@staff.teicrete.gr / 6944630891).

Αργ. Καλαϊτζάκη

Επικ. Καθηγήτρια Κλινικής Ψυχολογίας

Τμήμα Κοινωνικής Εργασίας

ΤΕΙ Κρήτης